มหาดไทยเชิญชวนประชาชนทุกหมู่เหล่าร่วมกิจกรรมเนื่องในวันเฉลิมพระชนมพรรษาพระบาทสมเด็จพระเจ้าอยู่หัว ประจำปีพุทธศักราช 2562 พร้อมกันทั่วประเทศ
นายฉัตรชัย พรหมเลิศ ปลัดกระทรวงมหาดไทย เปิดเผยว่า ตามที่กระทรวงมหาดไทยได้แจ้งให้ทุกจังหวัด และอำเภอทั่วประเทศ ดำเนินการเตรียมการจัดกิจกรรมเนื่องในโอกาสวันเฉลิมพระชนมพรรษา พระบาทสมเด็จพระเจ้าอยู่หัว 28 กรกฎาคม 2562 เนื่องในโอกาสอันเป็นมงคลยิ่งนี้         ขอเชิญชวนประชาชนทุกภาคส่วนและจิตอาสาทั่วประเทศ เข้าร่วมกิจกรรมในวันอาทิตย์ที่ 28 กรกฎาคม 2562 เริ่มตั้งแต่เวลา 07:30 น. พิธีทำบุญตักบาตรพระสงฆ์และสามเณรจำนวน 68 รูปหรือจำนวนตามที่จังหวัดเห็นเหมาะสม ณ สถานที่ที่จังหวัดและอำเภอกำหนด         จากนั้นในเวลา 10:00 น. พิธีเปิดโครงการ 1 จังหวัด 1 ถนนเฉลิมพระเกียรติ ณ บริเวณถนนเฉลิมพระเกียรติที่จังหวัดกำหนด         และในเวลา 19:30 น. พิธีถวายเครื่องราชสักการะและพิธีจุดเทียนถวายพระพรชัยมงคล ณ สถานที่ที่จังหวัดและอำเภอกำหนด รวมทั้งการจัดกิจกรรมบำเพ็ญสาธารณประโยชน์อื่น ๆ ตลอดทั้งวัน เช่น การเลี้ยงอาหารกลางวันผู้ด้อยโอกาส คนชรา และกิจกรรมสาธารณประโยชน์กุศลอื่น ๆ ตามที่จังหวัดและหน่วยงานภาครัฐ ภาคเอกชน จัดขึ้น         นอกจากนี้ ที่ศาลากลางจังหวัดและที่ว่าการอำเภอทั่วประเทศ ยังเปิดให้ประชาชนร่วมลงนามถวายพระพรชัยมงคล ถึงวันที่ 4 สิงหาคม 2562 จึงขอเชิญชวนประชาชนร่วมแต่งกายด้วยเสื้อสีเหลือง เข้าร่วมกิจกรรมต่าง ๆ ที่จัดขึ้นในวันที่ 28 กรกฎาคม 2562 ทุกพื้นที่ทั่วประเทศ เพื่อเป็นการเฉลิมพระเกียรติและแสดงความจงรักภักดีโดยพร้อมเพรียงกัน